ธนาคารตบเท้า สำรองเงินสดช่วงสงกรานต์
BBL-SCB-KBANK-KTB สำรองเงินสดรับเทศกาลสงกรานต์ รับการจับจ่ายซื้อสินค้า การเดินทาง และกิจกรรมรื่นเริง ทั่วประเทศ
10 เม.ย. 2566

ธนาคารกรุงเทพ (BBL) เปิดเผยว่า ในช่วงเทศกาลสงกรานต์ และวันหยุดชดเชยวันสงกรานต์ ระหว่างวันที่ 13 -17 เมษายน 2566 ทางธนาคารได้สำรองเงินสดไว้ให้บริการแก่ลูกค้าเพิ่มเติมจากภาวะปกติ โดยรวมทั้งสิ้นประมาณ 40,000 ล้านบาท ผ่านสาขาธนาคาร และช่องทางบริการ ATM ที่มีเกือบ 10,000 จุดทั่วประเทศ เพื่อรองรับปริมาณความต้องการเงินสดของประชาชนสำหรับการจับจ่ายซื้อสินค้าในช่วงเทศกาลสงกรานต์ และการเดินทางท่องเที่ยว ที่หลายจังหวัดได้กลับมาจัดกิจกรรมและงานรื่นเริงอีกครั้ง รวมถึงการเดินทางกลับภูมิลำเนา เพื่อรดน้ำดำหัวขอพรจากญาติผู้ใหญ่ เนื่องในวันปีใหม่ของไทย
นอกจากนี้ ลูกค้ายังสามารถใช้บริการได้ที่สาขาไมโครภายในห้างสรรพสินค้า และจุดชุมชนกว่า 200 แห่งทั่วประเทศ รวมถึงบริการตัวแทนธนาคารที่รองรับธุรกรรมในการฝาก-ถอนเงินสด ที่เคาน์เตอร์เซอร์วิส ในร้าน 7-Eleven, โลตัส, บริการ [email protected] ของไปรษณีย์ไทย และบริการผ่านตู้บุญเติม (ฝากเงินสด) ซึ่งมีจุดให้บริการรวมกันกว่า 140,000 แห่งทั่วประเทศด้านธนาคารไทยพาณิชย์ (SCB) เตรียมความพร้อมสำรองธนบัตร เนื่องในเทศกาลสงกรานต์ระหว่างวันที่ 12-17 เมษายน 2566 รองรับความต้องการใช้จ่ายรวมทั้งสิ้น 37,500 ล้านบาท แบ่งเป็นในเขตกรุงเทพมหานคร 10,675 ล้านบาท และในเขตต่างจังหวัด 26,825 ล้านบาท โดยเป็นการสำรองเงินผ่านเครื่อง ATM 31,000 ล้านบาท และสาขา 6,500 ล้านบาท
ทั้งนี้ เป็นการสำรองเพิ่มขึ้นจากปีที่ผ่านมา 10% เพื่อรองรับการใช้จ่ายของประชาชน จากการฟื้นตัวของเศรษฐกิจอย่างต่อเนื่องตามนโยบายการกระตุ้นเศรษฐกิจต่างๆ และการเปิดรับนักท่องเที่ยวต่างชาติเพิ่มมากขึ้น โดยปัจจุบัน ธนาคารมีสาขาทั้งสิ้น 765 สาขา และมีเครื่องเอทีเอ็มรวม 10,928 เครื่อง (ข้อมูล ณ สิ้นเดือนมีนาคม 2566)ธนาคารกสิกรไทย (KBANK) เตรียมสำรองเงินสดสำหรับให้บริการในสาขาและเครื่อง ATM เพื่อรองรับการใช้จ่ายช่วงเทศกาลสงกรานต์ 12-16 เมษายน 2566 รวมทั้งสิ้น 29,600 ล้านบาท โดยในจำนวนนี้ แบ่งเป็นการสำรองเงินสดผ่านช่องทางสาขา จำนวน 8,800 ล้านบาท โดยเป็นเงินสำรองสำหรับสาขาในเขตกรุงเทพฯ จำนวน 3,700 ล้านบาท และสาขาในเขตภูมิภาค จำนวน 5,100 ล้านบาท ทั้งนี้ ปัจจุบันธนาคารกสิกรไทยมี 822 สาขา ทั่วประเทศ
สำหรับการสำรองเงินสดเพื่อเครื่องเอทีเอ็ม (K-ATM) ที่มีอยู่จำนวนกว่า 9,000 เครื่องทั่วประเทศ เป็นจำนวนทั้งสิ้น 20,800 ล้านบาท แบ่งเป็นการสำรองเพื่อบรรจุเครื่อง ATM ในเขตกรุงเทพฯ จำนวน 8,600 ล้านบาท และ ATM ในเขตภูมิภาคจำนวน 12,200 ล้านบาท
ธนาคารกรุงไทย (KTB) เตรียมสำรองเงินสด เพื่อรองรับการใช้จ่ายของลูกค้าและประชาชน ช่วงเทศกาลสงกรานต์ปี 2566 ระหว่างวันที่ 12 - 16 เมษายน 2566 ทั้งการใช้บริการที่สาขาและเครื่อง ATM จำนวน 21,710 ล้านบาท แบ่งเป็นการสำรองในเขตกรุงเทพฯ จำนวน 3,060 ล้านบาท และเขตภูมิภาค จำนวน 18,650 ล้านบาท โดยสำรองสำหรับสาขาและจุดบริการทั่วประเทศ จำนวน 2,330 ล้านบาท และสำรองสำหรับเครื่อง ATM จำนวน 19,380 ล้านบาท
อย่างไรก็ตาม เพื่อลดการสัมผัสเงินสด และลดความเสี่ยงจากการแพร่ระบาดของโควิด-19 ลูกค้าและประชาชนสามารถทำธุรกรรมผ่านช่องทางอิเล็กทรอนิกส์ผ่านแอปพลิเคชัน Krungthai NEXT และแอปพลิเคชัน "เป๋าตัง" ที่มีความสะดวก รวดเร็ว ปลอดภัย สามารถทำธุรกรรมได้ตลอด 24 ชั่วโมง ทั้งนี้ สาขาที่เปิดให้บริการในห้างสรรพสินค้า จะปิดทำการในวันที่ 14 เมษายน 2566